text: FC Fredericia tager hul på fodbold-foråret i Silkeborg
  10 marts 2016 kl. 07.33
  Jesper Sørensen er ny mand på cheftrænerposten hos FC Fredericia. Torsdag aften får han sin turneringsdebut mod Silkeborg.
  Jesper Sørensen har tidligere stået i spidsen for Silkeborg, der aktuelt indtager fjerdepladsen i  1. division og iøvrigt trænes af Peter Sørensen, der reddede FC Fredericia fra nedrykning sidste forår.
  Jesper Sørensen  forventer, at hans spillere kommer med alt, hvad de har mod Silkeborg.
  – Jeg forventer, at spillerne går ud og er inspirerede og yder alt, hvad de kan og lidt mere til. Jeg ved, spillerne er klar, og jeg ved, de er klar til at gribe kampen modigt an og stå sammen i de modstandstider, der vil komme, og det glæder jeg mig til at se. Det bliver en rigtig god kamp, og vi tror på et godt resultat – sådan vil det altid være, siger han til FC Fredericias hjemmeside.
  Torsdagens opgør går i gang  klokken 18  i Silkeborg. Kampen kan ses på TV 3 Sport 1.
  Vejle indleder sæsonen søndag hjemme mod Næstved, mens AC Horsens må vente til søndag den 20. marts med at komme i kamp, hvor det på udebane gælder lokalopgøret mod Vejle.
  